google/wiki40b huggingface dataset:
Novitsjok

Novitsjok (russisk: Новичо́к, «nykommer») er en serie nervegifter, av varianten binære kampstoffer, som ble utviklet i Sovjetunionen og Russland i perioden 1971-1993. 
Til forskjell fra eldre kjemiske stridsmiddel (for eksempel sennepsgass) er novitsjok dødelig også ved svært små konsentrasjoner. Utviklerne hevdet dette er den sterkeste nervegift noensinne, og åtte ganger mer potent enn VX, og ti ganger mer potent enn soman.
Clare Downham

Clare Downham er en britisk historiker, med middelalderen på De britiske øyer som hovedfelt.
Downham er utdannet fra University of St Andrews (Mag.art. i middelalderhistorie) og University of Cambridge, («Anglo-Saxon, Norse and Celtic» Dr.philos). Hun har vært tilknyttet Dublin Institute for Advanced Studies og University of Aberdeen og er siden 2010 tilknyttet University of Liverpool.
Downhan utga i 2007 boken Viking Kings of Britain and Ireland: The Dynasty of Ívarr to A.D. 1014 som også kom ut i nye opplag i 2008 og 2009. Hun har bidratt i flere større bokverk, og publisert en rekke artikler.
Museo Nacional de Antropología

Museo Nacional de Antropolgía (MNA) er Mexicos nasjonale antropologimuseum. Det befinner seg i Chapultepec i Mexico by, mellom Paseo de la Reforma og Calzada Mahatma Gandhi. Dagens museumsbygning blei oppført fra 1963 til 1964, og består av 23 saler med faste utstillinger, en sal for midlertidige utstillinger og to auditorier. Utstillingssalene har et samla areal på 79 700 m². Museet huser også lokalene til Biblioteca Nacional de Antropología e Historia. MNA er Mexicos mest besøkte museum, med rundt to millioner besøkende årlig.
Museet stiller ut mange av landets viktigste arkeologiske objekter fra den førkolumbiske perioden, med den aztekiske Solsteinen, de monumentale teotihuacanske skulpturene til ære for vanngudene, skatten fra grava til mayakongen Pakal og en toltekisk kjempestatue fra Tula som noen av de mest emblematiske. Museet har også en rekke utstillinger av indianske klesplagg og skikker. Utafor museet står det en påle hvor de besøkende kan overvære den toltekiske seremonien Danza de los Voladores.
Museo Soumaya

Museo Soumaya er et privat kunstmuseum i Mexico by. Det eies av Carlos Slim og inneholder hans private samling, som består av over 66 000 verker. Museet har gratis inngang.
Museet åpnet dørene i 1994, og er oppkalt etter Slims avdøde kone Soumaya. Den befinner seg ved Plaza Carso i Polanco. Bygninga har en moderne bølgeform og er dekka av aluminium. Den er tegna av arkitekten Fernando Romero, Slims svigersønn.
Shawnee kullkraftverk

Shawnee kullkraftverk er et kullkraftverk i McCracken County, delstaten Kentucky i det sentrale USA. Det har en installert produksjonskapasitet på 1750 MW, fordelt på 10 like store blokker/turbiner. Dette er delstatens tredje største termiske kraftverk målt etter installert produksjonseffekt. Operatør er Tennessee Valley Authority. 
Anlegget ble bygget ut i årene 1953–1956. Brenselkilden er kull. Utslipp av CO₂ i 2006 var 10,5273 mill. tonn.
Hiekeianus

Levevis

Biller i gruppen Pentodontini lever stort sett i forholdsvis tørre biotoper, som steppe og ørkener.

Utbredelse

Arten er beskrevet fra Paraguay.
Jarl av Ormonde

Jarl av Ormonde var en irsk adelstittel som jarl, marki og hertug av Osmonde som har en lang og kompleks historie. Jarldømmet av Ormonde har blitt opprettet tre ganger i som irske adelstittel.
Jarldømmet ble opprettet første gang i 1328 for James Butler. Den femte jarl fikk dannet jarl av Wiltshire (1449) som engelsk adelstittel, men han ble fratatt denne i 1461 og hans tittel ble erklært nedlagt. Jarldømmet av Ormonde ble gjenopprettet for sjette jarl, John Butler, men ført tilbake til kronen da den syvende jarlen døde.
Jarldømmet ble opprettet på nytt for Thomas Boleyn, bestefar av dronning Elizabeth I av England på morssiden, som også fikk opprettet jarldømmet Wiltshire i England. Boleyn var i slekt med Butler-familien. Ved hans død ble begge disse adelstitlene nedlagt, først og fremst ved at sønn Thomas Boleyn og datter Anne Boleyn ble henrettet for høyforræderi, om enn antatt uskyldig.
Den tredje opprettelsen var for Piers Butler i 1538. Den femte jarl av denne opprettelsen ble gjort til marki av Ormonde (1642) og hertug av Ormonde (1660) som irske title, og hertug av Ormonde (1682) som engelsk tittel. Tilleggstitler for hertugen var jarl av Brecknock (1660) og baron Butler (1660) som engelske titler og jarl av Ormonde (1328), jarl av Ossory (1538) og vicomte Thurles (1536) som irske. I 1715 ble tittelen for den andre hertugen nedlagt. I 1758 da den tredje de jure hertugen døde ble hertugdømmet nedlagt. Den ellevte jarl ble opprettet som irsk marki av Ormonde i 1816 og ved dennes død ble tittelen nedlagt og jarldømmene ble overført til hans bror som fikk den britiske tittelen marki av Ormonde i 1825. Denne tittelen ble nedlagt i 1997 da jarldømmet ble passivt.
Jarldømmet med samme navn ble opprettet to ganger som skotsk tittel.
Meteoroide

En meteoroide er et relativt lite objekt i solsystemet. Størrelsen kan variere fra størrelsen til et sandkorn og opp til 900 meters diameter. Meteroider er fragmenter av asteroider eller dvergplaneter, særlig fra asteroidebeltet mellom Mars og Jupiter, som brytes løs fra moderlegemet og går inn i bane rundt solen. Banen kan være irregulær og krysse eller kollidere med planeters baner.
Når en meteoroide kommer inn i en planets atmosfære, vil den varmes opp og delvis eller helt fordampe. Den enorme hastigheten på 25–72 km/sek skaper meget stor friksjon og varmeutvikling i en atmosfære, og mye av meteoroiden vil brenne opp. Gassen som slippes ut av meteoroiden vil bli ionisert og glødende, og oppfattes fra jordkloden som lysende. Denne effekten blir kalt en meteor eller stjerneskudd. Hvis en del av meteoroiden forblir intakt når den treffer bakken, blir den kalt en meteoritt.
NM på skøyter, enkeltdistanser for menn junior

NM på skøyter, enkeltdistanser for menn junior var et norgesmesterskap i hurtigløp på skøyter som ble arrangert årlig i perioden 1989 – 2005. 
Det ble arrangert ett mesterskapsløp på hver av distansene 500 meter, 1 000 meter, 1 500 meter, 3 000 meter og 5 000 meter. I starten av enkeltdistansemesterskapets periode 1989 tilogmed 1995 var det kun ett 500 metersløp. I perioden 1996 til og med 2005 var det løperen med beste sammenlagte tid av to 500 metersløp som ble mester på distansen.
Bernstorff slott

Historie

Langt tilbake i tid var området dekket av skog og ble kalt Brødskoven. I en periode tilhørte skogen dronning Sophie Amalie og hun fikk den lagt ut som dyrehave (den ble kalt Dronningens Dyrehave ved Gentofte).
Christian V anla Jægersborg Dyrehave og Brødskoven ble da lagt om til fasanhave – også kalt fasaneriet – og i den nordvestlige enden av skogen bygget man Fasangaarden som vokterbolig. Fasaneriet ble nedlagt i 1724 og kort tid etter ble Fasangaarden modernisert av hoffbyggmester Laurids de Thurah.
Bernstorff overtok Fasanhaven og Fasangaarden samt et stykke av Jægersborgs hovmarker i 1752. I begynnelsen nøyde Bernstorff seg med Fasangaarden, men i 1759 begynte byggingen av det nåværende Bernstorff slott.
Fasangaarden lå der Lille Bernstorff ligger i dag – i parkens nordvestlige hjørne – og Brødskovens plassering og omfang svarer stort sett til Bernstorff slottspark.
I de følgende årene ble flere landbruksarealer lagt under slottet, og i 1764 dekket hovmarkerne Gentoftes, Ordrups og Vangedes jorder. Store deler av dette området var lagt ut som beite til bruk for husarernes hester på Jægersborg Slot og disse delene av driften var forpaktet bort til Hovmarksgården som lå nordvest for slottsparken.
Bernstorff-slekten beholdt slottet inntil begynnelsen av 1800-tallet. Senere skiftet det eier flere ganger og en stor del av jordene ble solgt fra. I 1839 døde den daværende eier av slottet, Christopher Mac Evoy, og slott og jorder kom igjen under den samme eieren, Peter Hilarius Ferdinand Kalko. Slottet var da i så dårlig forfatning at Kalko planla å rive det, men Christian VIII (Christian Frederik), som var glad i stedet, overtok det i 1845 etter at prisen var blitt presset i flere budrunder. Kongen døde imidlertid allerede i 1848, noe som igjen kastet skygger over slottets fremtid. I 1854 ble det tildelt kronprinsen (den senere Christian IX) som sommerbolig og deretter ble det benyttet av skiftende medlemmer av kongefamilien inntil 1939.
Den 12. august 1939 ble slottet tatt i bruk av Beredskabsstyrelsens befalingsmannsskole som kurssenter, senere Beredskabsstyrelsens Center for Lederuddannelse som har benyttet slottet inntil utgangen av mars 2008, da det ble flyttet til andre lokaler. Utflyttingen skyldtes stigende husleie og ble besluttet i forlengelse av et større politisk forlik om redningsberedskapets struktur.
Ivor Novello Awards

Ivor Novello Awards er en britisk musikkpris som er oppkalt etter Ivor Novello og tildeles for beste tekst og komposisjon. Prisen tildeles årlig av den britiske foreningen British Academy of Songwriters, Composers and Authors og for første gang i 1955.
Krokom

Krokom er et tettsted i Jämtlands län i landskapet Jämtland i Sverige. Det er Krokom kommunes administrasjonssenter. I 2010 hadde tettstedet 2 277 innbyggere.
Sibbhult

Sibbhult er et tettsted i Östra Göinge kommune i Skåne län i Sverige. Det ligger cirka 20 kilometer nord for Kristianstad og cirka 30 kilometer øst for Hässleholm. I 2010 hadde tettstedet 1 364 innbyggere.

Næringsliv

Sibbhult er mest kjent på grunn av steinindustrien samt de to konsernene Scania, som produserer girkasser for lastebiler og busser, og HAKI, som produserer bygningsstillaser. I mars 2006 ble det kunngjort at Scania planla å flytte produksjonen til Södertälje. Den 16. juni 2008 ble den siste girkassen produsert i Sibbhult,, men allerede senere samme år var andre selskaper i ferd med å overta lokalene og de ansatte med andre, lignende virksomheter.
Berkeley Sound

Berkeley Sound (fransk: Baye Accaron, spansk: Bahia de la Annunciación) er en bukt på norøstkysten av Øst-Falkland i øygruppen Falklandsøyene. Bukten er om lag 25 km lang og 6 km bred og inneholder flere mindre viker og øyer.
De første forsøkene på kolonisering av øyene ble foretatt av franskmenn ved Port Louis innerst i Berkeley Sound på 1760-tallet.
Bukten benyttes av fiskeindustrien for omlastning, og uhell med påfølgende oljeutslipp har funnet sted.
Kyzyl

Kyzyl (russisk og tuvinsk: Кызы́л) er hovedstaden i republikken Tuva i Russland. Den ligger ved elva Jenisej, rundt 3700 km øst for Moskva. Innbyggertall: 105,931 (est. 2004), 104 105 (folketelling 2002). 
Bynavnet betyr «rød» på tuvisk (som i mange andre tyrkiske språk).
Kyzyl ligger der hvor elvene Bolsjoj Jenisej (Store Jenisej) og Malyj Jenisej (Lille Jenisej) løper sammen og danner Verkhnyj Jenisej (Øvre Jenisej). Kyzyl hevder å ligge nøyaktig i Asias geografiske senter. Påstanden er omtvistet, men det er reist et monument merket «Asias senter» på engelsk, russisk og tuvisk.
Kyzyl ble grunnlagt i 1914 som Belotsarsk (russisk: Белоца́рск). I 1918 ble navnet endret tilKhem-Beldyr (russisk: Хем-Белды́р) og i 1926 til Kyzyl.
Mesteparten av bebyggelsen ligger sør for elva og følger elvebredden, med den tetteste bebyggelsen sentrert like nedenfor der hvor de to Jenisej-grenene møtes.
Byen er forvaltningsby for Republikken Tuva, og er republikkens økonomiske og politiske sentrum. Byens industri omfatter teglverk, sagbruk, møbelfabrikker og næringsmiddelindustri, foruten en betydelig transportvirksomhet. 
Kyzyl lufthavn ligger 6 km sørvest for byens sentrum.
Alpha 66

Alpha 66 er en militant gruppe som ble etablert i 1961 av cubanere som bodde i eksil i Puerto Rico. Gruppen arbeider for å reversere endringene som er gjort på Cuba etter revolusjonen og opererer i hovedsak i USA. På 1960- og 1970-tallet trente gruppen i Everglades nasjonalpark med sikte på en væpnet invasjon av Cuba. 
Gruppen ble knyttet til en rekke attentater mot borgere fra Cuba og en rekke europeiske land, uten at det er funnet beviser for dette.
Den ble ledet av Andres Nazario Sargen frem til hans død i 2004.
Stavhella

Stavhella er et lite, begrenset og fredet område som ligger på Tanbergmoen i Norderhov, i Ringerike kommune i Buskerud. Området er først og fremst kjent som gravplass fra tiden før vikingtiden. Det finnes et tjuetalls gravhauger der, samt en rekke flatmarksgraver (kanskje flere hundre) som trolig daterer seg til jernalderen og/eller bronsealderen. Området har aldri blitt skikkelig arkeologisk utredet.
Området har nær geografisk tilknytning til Norderhov kirke fra ca. 1170, en kirke som trolig er anlagt på et gammelt paganistisk hov, og den gamle storgården Tanberg, kjent fra Snorre Sturlasons Heimskringla som gården Thornberg, der det på 1200-tallet blant annet skal ha bodd en lendmann. Pilegrimsleden (Gudbrandsdalsleden) mellom Krokskogen og Granavollen passerer over deler av området.
Diabroctis

Utseende

Middelsstore, kraftige, svarte gjødselbiller med mer eller mindre markert metallisk glans. Hannene har horn på hodet og et fremspring foran på pronotum, dette er mindre utviklet hos hunnene. Kroppsformen er bred og litt flat. Dekkvingene har dype lengdefurer.

Levevis

Disse billene ruller møkk sammen til baller og graver dem ned, ofte ganske dypt, i bakken. Hannen og hunnen samarbeider om dette, men når gangen er ferdig og etter at de har parret seg, flyr hannen bort mens hunnen blir igjen i gangen for å ta seg av larvene som etter hvert klekkes. Hun holder møkkballene frie for rovdyr og uønsket soppvekst til larvene er fullvoksne, noe som gjerne tar flere måneder.

Utbredelse

Gruppen er utbredt i Sør-Amerika øst for Andesfjellene, fra Colombia i nord til Paraguay i sør.
Vladimir Makanin

Bakgrunn

Vladimir Makanin ble født i Orenburg oblast, men flyttet til Moskva for å studere. Han fullførte en fem-årig utdanning ved fakultetet for mekanisk matematikk ved Statsuniversitetet i Moskva, men hadde også en to-årig utdanning som manusforfatter ved den russiske filmskolen.

Forfatter

Han fikk publisert sin første roman i 1965. I 1985 ble han tatt opp som medlem i Den sovjetiske forfatterforeningen.
Makanin var en svært produktiv forfatter, som konsentrerte seg om å skrive kortromaner og noveller. Til tross for at debutromanen Den rette linjen (Prjamaja linja, 1965) høstet positive kritikker, fikk han liten oppmerksomhet i sovjetperioden. I perioden etter Sovjetunionens sammenbrudd  høstet han imidlerid stor anerkjennelse og han regnes i dag som en av Russlands beste forfattere.
Han tilhørte den såkalte «Moskvaskolen», som kjennetegnes ved sine nøkterne skildringer ag det groteske hverdagsliv og dets psykiske følger – i skarp kontrast mot det som i sin tid var den sovjetiske kunstneriske doktrine, sosialistisk realisme.
Makanin tok i sine tekster ofte utgangspunkt i den klassiske litteraturen, men fortolket den på nytt, i lys av det tjuende århundrets erfaringer. Dette gjelder også to av hans mest sentrale verker, novella Fangen i Kaukasus (Kavkazskij plennyj, 1994) og romanen Underground, eller vår tids helt (Andegraund, ili Geroi nasjego vremeni, 1998). Novellas tittel viser til Pusjkin og Lermontovs dikt og Lev Tolstojs novelle ved samme navn (på russisk en nyanseforskjell: Kavkazskij plennik), mens romanens tittel viser til Mikhail Lermontovs mesterverk Vår tids helt. På samme måte som disse forfatterne har Makanin også vært opptatt av Kaukasus, romanen Asan (Asan) fra 2008 handler om krigen i Tsjetsjenia.

Utmerkelser

Han vant flere litterære premier både i Russland og utenfor landets grenser, blant annet Den russiske Booker-prisen (1992), den tyske Dr. Alfred Toepfers Pusjkin-pris (1998), Russlands statlige litteraturpremie (1999), Den store boka-prisen (2008).
TVI Express

TVI Express eller Travel Ventures International er et nettverksselskap registrert på Kypros med hovedkontor i London. Eier og grunnlegger av selskapet er Tarun Trikha fra India.
Selskapet selger medlemskap som skal gi rabatter på reiser og hotellopphold og markedsføringen skjer gjennom Multi-level marketing. Totalt skal selskapet ha rekruttert 600.000 medlemmer. 
Parallelt med den eksplosive økningen i antall medlemmer har det fremkommet en serie med klager fra forbrukere som føler seg lurt av selskapet. Siden medlemskapet markedsføres som en mulighet til å tjene penger, og denne muligheten i praksis går ut på å rekruttere flere medlemmer, har selskapet også blitt etterforsket for brudd på forbudet mot pyramidespill i flere land. I mai 2010 ble selskapet erklært ulovlig i Australia, og flere andre lands myndigheter har advart sine borgere mot deltakelse i konseptet. I november 2011 ble tre australske borgere funnet skyldige i å ha forbrutt seg mot forbudet mot pyramidespill. I mai 2012 ble disse tre dømt til å betale bøter på totalt 200.000 australske dollar. Saken er spesiell fordi det tidligere bare har vært personene bak pyramidespill som har hatt reell risiko for å bli straffeforfulgt, og Australian Competition and Consumer Commission mente at dommen var et signal om at involvering med pyramidespill også kunne få juridiske konsekvenser for vanlige deltakere.
HkB 600-serien

HKB 600-serien var en serie på 12 T-banetog brukt på Holmenkollbanen i Oslos T-bane. Vognene var i teak, og var i bruk fra 1950-tallet til 1995.
T-banetogene ble produsert ved Skabo/NEBB fra 1951 til 1956. Vognsettene var nummerert fra 601 til 612. Hvert vognsett hadde 40 sitteplasser og 120 ståplasser.

Bevarte enheter

Vognene 602, 604, 605 (Nederland, Amersfoort), 609 og 611 er bevart.
NM i hopp uten tilløp 1994

NM i hopp uten tilløp 1994 var en del av NM i friidrett 1994.
Mesterskapet ble arrangert på Voss 5. mars. Arrangør var Voss IL.
Dette var siste gang NM i hopp uten tilløp ble arrangert som et eget stevne. Fra og med 1995 ble NM i høyde og lengde uten tilløp arrangert som en del av NM i friidrett innendørs.
Tarot (band)

Tarot er et heavy metal-band fra Kuopio i Finland. Bandet ble startet på midten av 80-tallet av brødrene Marco og Zachary Hietela. Bandet er mest kjent for sangen Wings of Darkness fra albumet Spell of Iron fra 1986. Bandet var lenge svært populært i Finlands undergrunnsmiljøer, men var stort sett ukjent utenfor Finland frem til vokalist og bassist Marco Hietala ble med i Nightwish i 2002.
Fagernes (Narvik)

Fagernes (nordsamisk: Čoalbmi) er en forstad til Narvik i Nordland. Fagernes ligger på nordsiden av Beisfjorden, like øst for Narvik og nord for Ankenes. Fagernes er i dag mest kjent som endestasjon for Ofotbanen. Ofotbanen har endestasjonen sin på Fagernesterminalen, et stort industriområde på Fagernes.

Historie

På 1800-tallet lå det en stor gård, Fagernes gård, der Fagernes i dag ligger. Gården var den største og mektigste gården i indre del av Ofoten som senere lå under den tidligere kommunen Ankenes. Denne gården var veldig sentral i arbeidet med å få jernbanen bygd fra Kiruna og til Narvik på slutten av 1800-tallet. Storbonden Statius Mosling på Fagernes gård var veldig opptatt av å få jernbanen bygd til Narvik. Mosling var også årsaken til at Ofotbanens endelige endepunkt ble på Fagernes og ikke i Narvik. Da Narvik ble utskilt fra Ankenes som egen bykommune i 1902, fulgte også Fagernes med.

Samfunn

Fagernes er i dag i en forstad til Narvik bestående av i all hovedsak bolighus samt et industriområde kalt Fagernesterminalen.

Samferdsel

Fagernes er tilknyttet Narvik i vest med E6 gjennom Fagernestunnelen som åpnet i 2004 og som avlastet den gamle veien som gikk rett gjennom den største bebyggelsen. I sør er Fagernes tilknyttet enda en forstad til Narvik, Ankenes med E6 som krysser Beisfjorden over Beisfjordbrua. Mot øst går Fv751 til bygda Beisfjord. Fagernes er også tilknyttet Narvik med jernbane gjennom Ofotbanen, men denne delen av Ofotbanen, er kun industriell jernbane. Det kjøres med andre ord ikke persontrafikk på strekningen. Nordland fylkeskommune har bussruter fra Narvik, via Fagernes, til Beisfjord, Ankenes og Håkvik.

Skoler

Fagernes skole er en Montessoriskole med trinn 1-7. Når elevene når ungdomsskole, overflyttes de til ungdomsskolene i Narvik. Fagernes skole var en kommunal skole fram til kommunen besluttet å legge skolen ned for å kutte kostnader. Lokalbefolkningen valgte da å videreføre skolen som en Montessoriskole.
Obadja

Obadja (hebraisk: עֹבַדְיָה – ʿŌḇaḏyâ; i bibeloversettelsen fra 1930 Obadias) er den fjerde av de såkalte små profeter både i Det gamle testamentet og i Tanakh. Obadjas bok er den korteste boka i Det gamle testamente og utgjør kun 21 vers. Temaet for boka er en domsprofeti over Edom.

Budskapet

Boka er skrevet kort tid etter en fiendtlig erobring av Jerusalem. Ved denne erobringen benyttet edomittene anledningen til å berike seg selv ved å plyndre jødiske hjem. Dessuten ble jødiske flyktninger tatt til fange og overlevert til fienden. Boka er et anklageskrift mot Edom for dette og er skrevet i en meget dramatisk tone.
Som en straff for edomittenes handlinger under denne erobringen, profeterer Obadja at Gud vil utslette Edom som nasjon. Videre profeterte Obadja at jødene en dag skal få lov å vende tilbake til Jerusalem.

Profeten

Vi vet svært lite om Obadja som person. Boka gir ingen opplysninger om hans familiebakgrunn eller bosted. Navnet betyr «Herrens tjener» og var et mye brukt navn i Bibelen. Hvorvidt profeten Obadja er en av de som omtales andre steder i Bibelen med samme navn er dog lite trolig. Josefus hevdet imidlertid at Obadja var kong Ahabs slottshøvding. Talmud hevdet at Obadja var en edomittisk proselytt.  Men begge disse to siste opplysningene anses som lite trolig av mange forskere. Kunnskapen om Obadjas person forblir dermed i stor grad usikker.

Datering av boka

Man vet ikke med sikkerhet når Obadja levde. Man kjenner til to erobringer av Jerusalem som kan passe med profetiens innhold. Dette kan hjelpe til med å tidfeste boka. 
Den første erobringen skjedde ved arabere og filistere under Kong Jorams regjeringstid ca. 850 f.Kr. Hvis denne dateringen er korrekt, er Obadja den eldste av de profetiske bøkene i Det gamle testamente. Imidlertid er det et mindretall av forskere som støtter denne tidlige datering av boka. 
Den andre erobringen som kan passe med bokas innhold, skjedde ved babylonerne i 587 f.Kr. Bokas innhold har mange likhetstrekk med profeten Jeremia sine domsord over Edom.  Dette brukes ofte som argument for at det er den samme hendelse som beskrives av de to profetene. Boka er i så fall forfattet en gang på 500-tallet f.Kr.
Leia Organa

Prinsesse Leia Organa, senere også kjent som General Leia Organa, er en fiktiv person fra Star Wars-universet. I filmene portretteres hun av Carrie Fisher. Leila Organa er første gang med i Star Wars Episode III: Sithene tar hevn. Hun er datteren til Anakin Skywalker og Padmé Amidala og tvillingsøsteren til Luke Skywalker. Hun og Luke ble holdt skjult fra hverandre da moren døde og faren ble Darth Vader. Hun ble adoptert til Bail Organa, som er senatoren på planeten Alderaan. Alderaan blir tilintetgjort av dødsstjernen når hun ikke vil fortelle hvor opprørernes base er. Hun sier det, men det er en gammel ubrukelig base. Så guvernør Tarkin beordrer Vaders menn til å bruke dødstrålen. Da dør sannsynligvis hennes fosterforeldre. Hun er en opprører mot imperiet og senere senator i Den galaktiske republikk. Hun blir gift med Han Solo og får barnet Ben Solo, som også er kjent som Kylo Ren.
Edward Perronet

Virke

Perronet ble født i Sundridge i Kent i England som sønn av en anglikansk prest. Han var etterkommer etter franske hugenotter som først hadde flyktet til Sveits og så til England for å unngå forfølgelse i Frankrike.
På den tiden Perronet var virksom var forfølgelse av metodister vanlig. John Wesley skrev en gang i dagboken sin at Edward Perronet hadde blitt angrepet og rullet i møkk i Bolton.
Perronet ble ansett som en dyktig taler, men han var ikke komfortabel med å tale foran John Wesley, til tross for dennes stadige oppfordringer. Etter å ha gått lei av å spørre ham, gjorde Wesley en dag kort prosess og informerte en forsamling om at Perronet skulle preke. Han snodde seg da unna situasjonen med å gå opp på prekestolen og erklære han han skulle holde den beste talen som noen gang hadde vært holdt, for så å lese «Bergprekenen» før han umiddelbart satte seg igjen.
I løpet av sin levetid gav Perronet ut tre bind med kristne dikt, inkludert en poetisk gjendikting av Bibelen.